google/wiki40b huggingface dataset:
Μπόα Βίστα (νησί)

Γεωγραφία

Το νησί Μπόα Βίστα έχει έκταση 620 τετραγωνικά χιλιόμετρα. Έχει μήκος 31 χιλιόμετρα και πλάτος 29 . Το μεγαλύτερο υψόμετρο είναι 387 μέτρα και ψηλότερο σημείο το βουνό Εστάνσια.

Διοικητική διαίρεση

Το νησί Μπόα Βίστα αποτελεί μαζί με τα νησιά Σαλ Ρέι και Ράμπο ντε Ζούνκο, Δήμο Μπόα Βίστα, ο οποίος συμπεριλαμβάνει δύο ενορίες, την Σάντα Ιζαμπέλ και την Σάο Ζοάο Μπατίστα.
Κύπελλο Κύπρου Γ΄ – Δ΄ κατηγορίας 2008-09

Σύστημα διεξαγωγής

Στο Κύπελλο Κύπρου Γ΄ – Δ΄ κατηγορίας 2008-09 είχαν δικαίωμα συμμετοχής μόνο οι ομάδες της Γ΄ κατηγορίας 2008-09 και της Δ΄ κατηγορίας 2008-09 κατηγορίας (σύνολο 28 ομάδες), κάθε μια εκ των οποίων αποφασίζει κατά πόσον θα δηλώσει συμμετοχή στη διοργάνωση. Δήλωσαν συμμετοχή οι 19 από τις 28 ομάδες.
Διεξήχθη σε 5 γύρους. Στον Α΄ και Β΄ γύρο  έγιναν μονοί αγώνες στην έδρα της ομάδας που είχε κληρωθεί ως γηπεδούχος. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε εκτελούνταν πέναλτι.
Στα προημιτελικά και στα ημιτελικά έγιναν διπλοί αγώνες με κάθε ομάδα να αγωνίζεται στην έδρα της και στην έδρα του αντιπάλου. Προκρινόταν η ομάδα που πετύχαινε τον μεγαλύτερο αριθμό τερμάτων και στους δύο αγώνες. Σε περίπτωση όπου και στους δύο αγώνες και οι δύο ομάδες σημείωσαν τον ίδιο αριθμό τερμάτων το κάθε τέρμα που σημειώθηκε εκτός έδρας λογιζόταν διπλό. Η ομάδα που με βάση το σύστημα αυτό, έχει τα περισσότερα τέρματα προκρινόταν στον επόμενο γύρο. Στην περίπτωση που και οι δύο ομάδες είχαν επιτύχει τον ίδιο αριθμό τερμάτων στην έδρα τους ή εκτός έδρας, δινόταν ημίωρη παράταση ευθύς μετά το τέλος του δεύτερου αγώνα. Αν κατά τη διάρκεια της παράτασης  και οι δύο ομάδες επιτύγχαναν τον ίδιο αριθμό τερμάτων τα τέρματα που σημειώθηκαν εκτός έδρας λογίζονταν διπλά (δηλαδή προκρινόταν η φιλοξενούμενη ομάδα). Στην περίπτωση που κατά τη διάρκεια της παράτασης δεν σημειώνονταν τέρματα, η πρόκριση καθοριζόταν με την εκτέλεση πέναλτι.
Ο τελικός ήταν μονός.
Κύπελλο Ελλάδας καλαθοσφαίρισης ανδρών 2005-2006

To Κύπελλο Ελλάδος καλαθοσφαίρισης ανδρών 2005-06 που διοργάνωσε η Ελληνική Ομοσπονδία Καλαθοσφαίρισης ξεκίνησε στις 21 Σεπτεμβρίου 2005 με τους αγώνες της πρώτης φάσης και τελείωσε στις 18 Μαρτίου 2006 με τον τελικό, ο οποίος έγινε στο Κλειστό Στάδιο Γαλατσίου, στην Αθήνα, με αντιπάλους τον Γ.Σ. Αμαρουσίου και τον Παναθηναϊκό. Στην ημιτελική φάση η πρόκριση κρίθηκε σε διπλά ματς, ενώ δεν διεξήχθη φάιναλ-φορ. Το κύπελλο Ελλάδος κατέκτησε ο Παναθηναϊκός για ένατη φορά στην ιστορία της διοργάνωσης.
Χένρι Σόμερσετ, 1ος μαρκήσιος του Γούστερ

Οικογένεια

Παντρεύτηκε (16 Ιουνίου 1600) την Άννα Ράσελ, κόρη του Τζων Ράσελ βαρόνου του Ράσελ και της Ελισάβετ Κουκ, η γαμήλια πομπή απεικονίζεται από τον Ρομπέρ Πεκε τον πρεσβύτερο (1551 - 1619). Οι πατρικοί παππούδες της Άννας ήταν ο Φραγκίσκος Ράσελ, 1ος κόμης του Μπέντφορντ και η Άννα του Σαιν Τζων, οι μητρικοί παππούδες της Άννας ήταν ο Σερ Άντονι Κουκ και η Άννα Φιτζγουίλιαμ. Ένα λαμπρό πορτρέτο της Άννας αμέσως μετά τον γάμο της πουλήθηκε στις 2 Μαίου 2018 στο Σόθμπις του Λονδίνου με το τεράστιο ποσό των 297.000 Αγγλικών λιρών.
Ο Χένρι Σόμερσετ και η Άννα Ράσελ απέκτησαν εννιά γιους και τέσσερις κόρες, ο μεγαλύτερος γιος του ήταν ο διάδοχος του Έντουαρντ Σόμερσετ, 2ος μαρκήσιος του Γούστερ. Ο δεύτερος γιος του Τόμας Σόμερσετ έγινε Καθολικός ιερέας στην Ρώμη, παρακολούθησε την ομιλία του Σαιν Φιλίππου Νέρι (1515 - 1595) στην Περούτζια και στην συνέχεια ο Πάπας Κλήμης Θ΄ τον έστειλε απεσταλμένο στην Αγγλία, ο Τόμας πέθανε στις 30 Αυγούστου 1678 σε εξορία στην Δουνκέρκη. Άλλος γιος του ήταν ο Σερ Τζων Σόμερσετ του Πόντλει, Γκλόστερσαιρ που παντρεύτηκε την Μαρία Αρουντέλ, κόρη του πρώτου βαρόνου του Αρουντέλ. Η μικρότερη κόρη του Ελισάβετ παντρεύτηκε τον Φραγκίσκο Μπράουν, 3ο υποκόμη του Μονταγκιού.
Γκάλι Ισκαλίεφ

Βιογραφία

Ο πατέρας του, ο Ναζαμεντέν Ιχσάνοβιτς Ισκαλίεφ ήταν ο επικεφαλής της περιφερειακής διοίκησης του Δυτικού Καζακστάν από τον Φεβρουάριο του 1992 έως τον Ιανουάριο του 1993.
Το 1993 ήταν Ανώτερος Εμπειρογνώμονας της Ερευνητικής και Παραγωγικής Επιχείρησης του Αγροβιομηχανικού εργοστασίου Πριουράλ.
Το 1994-1998 ήταν Ανώτερος Οικονομολόγος, Επικεφαλής του Τμήματος του Τμήματος Δυτικής Καζακστάν της τράπεζας Τουράν-Αλέμ (Turan-Alem Bank).
Το 1998-2003 ήταν Διευθυντής του υποκαταστήματος της Temirbank OJSC στο Ουράλ.
Από τον Ιανουάριο του 2003 έως τον Φεβρουάριο του 2004 ήταν Επικεφαλής του Περιφερειακού Τμήματος Υποστήριξης και Ανάπτυξης Επιχειρηματικότητας του Δυτικού Καζακστάν
Από τον Ιούνιο 2006 έως τον Μάρτιο 2008 ήταν Διευθύνων Σύμβουλος της Τράπεζας Ανάπτυξης του Καζακστάν.
Από τον Μάρτιο 2008 έως τον Ιούνιο του 2009 ήταν Αντιπρόεδρος της Τράπεζας Ανάπτυξης του Καζακστάν. 
Από τον Ιούνιο 2009 έως το 2011 ήταν Πρόεδρος του Διοικητικού Συμβουλίου της Τράπεζας Ανάπτυξης του Καζακστάν.
Στις 12 Μαρτίου 2012, με εντολή του Ακίμ της Περιφέρεια Τζαμπίλ, Αττανάτ Μποζμμπαγέφ διορίστηκε στη θέση του αναπληρωτή Ακίμ της περιοχής.
Από τον Ιούνιο του 2014 έως τον Σεπτέμβριο του 2016 - Αναπληρωτής ακίμ της περιοχής Ακτομπέ.
Από το 2017 έως το 2018 ήταν διευθυντής του Κέντρου Εμπειρογνωμοσύνης Αναπτυξιακών Έργων της Astana LLP
Από τον Μάιο του 2018 έως τον Ιανουάριο του 2019 ήταν Επικεφαλής του Τμήματος Αναγέννησης Αστικού Περιβάλλοντος της Αστάνα.
Από τον Ιανουάριο του 2019 ήταν αναπληρωτής Ακίμ της περιοχής Δυτικού Καζακστάν.
Στις 13 Ιουνίου 2019, με το διάταγμα του Προέδρου της Δημοκρατίας του Καζακστάν, διορίστηκε μέλος της περιοχής του Δυτικού Καζακστάν.
Κύπελλο Ελλάδας πετοσφαίρισης ανδρών 1998-1999

Το Κύπελλο Ελλάδας βόλεϊ ανδρών για την περίοδο 1998−1999 ήταν η 12η διοργάνωση στην ιστορία του θεσμού. Συμμετείχαν οι ομάδες της Α1 και της Α2. Στις δύο πρώτες φάσεις μετείχαν οι ομάδες της Α2, ενώ οι ομάδες της Α1 εισήλθαν στη Γ' φάση της διοργάνωσης. Κυπελλούχος αναδείχθηκε ο Ολυμπιακός για 9η φορά σε 12 διοργανώσεις κυπέλλου.

Final−4

Δράμα, 3 και 4 Απριλίου 1999, Κλειστό γυμναστήριο "Δημήτρης Κραχτίδης"
NGC 362

To NGC 362 ή Caldwell 104 είναι σφαιρωτό σμήνος το οποίο βρίσκεται στον αστερισμό Τουκάνα, λίγο βορειότερα από το Μικρό Νέφος του Μαγγελάνου. Το ανακάλυψε ο αστρονόμος Τζέημς Ντάνλοπ (James Dunlop) την 1η Αυγούστου 1826. Είναι ορατό δια γυμνού οφθαλμού και ιδιαίτερα εντυπωσιακό εάν παρατηρηθεί με τηλεσκόπιο, παρόλο που το επισκιάζει ως ένα βαθμό το παραπλήσιο αστρικό σμήνος 47 Τουκάνας διότι είναι μεγαλύτερο και λαμπρότερο.
Το NGC 362 είναι σχετικά νέο σμήνος με πολλούς διπλούς αστέρες και ένα ιδιαίτερα μικρό πυρήνα διαμέτρου δεκατριών ετών φωτός. Ενδιαφέρουσα είναι επίσης η τροχιά του, που το φέρνει σε απόσταση μόλις 3.260 ετών φωτός από το κέντρο του γαλαξία μας.
Θεώρημα Άροου

Θεωρία Κοινωνικής Επιλογής

Το Θεώρημα προκύπτει από τη Θεωρία της Κοινωνικής Επιλογής, η οποία είναι ένα θεωρητικό πλαίσιο ανάλυσης ή συνδυασμού ατομικών προτιμήσεων, ενδιαφερόντων ή προθέσεων όπου στόχος είναι να καταλήξει σε μια συλλογική απόφασή ή κοινωνική πρόνοια κατά μία έννοια.Ένα μη-θεωρητικό παράδειγμα συλλογικής απόφασης είναι η θέσπιση ενός νόμου ή το σύνολο των νόμων στο πλαίσιο ενός συντάγματος.  Η Κοινωνική Επιλογή συνδυάζει στοιχεία της Οικονομικής Ευημερίας και της Θεωρίας της Ψηφοφορίας. 
Τα αποτελέσματα αποκάλυψαν τη λογική ασυμβατότητα των διαφόρων αξιωμάτων, όπως στο θεώρημα του Άροου, αποκαλύπτοντας ένα πρόβλημα συγκέντρωσης και προτείνοντας αναδιατύπωση ή θεωρητική διαλογή στη κατάληξη μερικών αξιωμάτων. Αργότερα το έργο αναλογίζεται προσεγγίσεις για αποζημιώσεις και δικαιοσύνη, ελευθερία και δικαιώματα, αξιωματικοί περιορισμοί στις προτιμήσεις των παραγόντων, η μεταβλητή του πληθυσμού, η στρατηγική θωράκιση των μηχανισμών της κοινωνικής επιλογής, των φυσικών πόρων, των δυνατοτήτων και των ρόλων, της ευημερίας, της δικαιοσύνης και της φτώχειας.
Φίλιππος του Κιέτι

Βιογραφία

Ήταν ο τέταρτος γιος του Γκυ κόμη της Φλάνδρας και της Ματίλντας, κόρης του Ροβέρτου Ζ΄ κυρίου του Μπετύν. 
Για να ακολουθήσει εκκλησιαστική σταδιοδρομία, σπούδαζε νομικά στο Παρίσι, όπου συνάντησε τον Κάρολο Α΄ των Καπετιδών-Ανζού, νεότερο αδελφό του Λουδοβίκου Θ΄ της Γαλλίας. Ο Κάρολος Α΄ μόλις είχε αποκτήσει το βασίλειο της Νάπολης και ο Φίλιππος, που εισήλθε στην υπηρεσία του, ταξίδευσε μαζί του στη νότιο Ιταλία. Εκεί νυμφεύτηκε τη Ματίλντα, κόρη του Ραούλ του Κουρτεναί, ο οποίος είχε συμμετάσχει στην κατάκτηση της Νάπολης και είχε αμειφθεί από τον Κάρολο με την κομητεία του Κιέτι & Λορέτο. 
Ζούσε άνετη ζωή ως κόμης του Κιέτι & Τεάνο, ώσπου ο Φίλιππος Δ΄ της Γαλλίας (εγγονός του Λουδοβίκου Θ΄) κατέλαβε την κομητεία της Φλάνδρας, εκτοπίζοντας τον κόμη της Ροβέρτο Γ΄, μεγαλύτερο αδελφό του Φιλίππου. Τον νίκησε όμως ο Γκυ του Ναμύρ, νεότερος αδελφός του Φιλίππου στη μάχη των Χρυσών Σπιρουνιών. Ο Κάρολος Α΄ επέτρεψε στον Φίλιππο να ταξιδεύσει στη Φλάνδρα για να υποστηρίξει τον Οίκο του, αλλά έπρεπε να εγκαταλείψει τους τίτλους του στην Ιταλία.
Όταν επέστρεψε στη Φλάνδρα, ανέλαβε επίτροπος της αρχής, αφού ο πατέρας του και δύο μεγαλύτεροι αδελφοί του ήταν φυλακισμένοι στη Γαλλία. Πρώτη του ενέργεια ήταν να δημιουργήσει Φλαμανδικές επισκοπές, διότι οι υπάρχουσες των Αρράς, Καμμπραί και Τουρναί ήταν υπό την επιρροή της Γαλλίας και είχαν αφορίσει πολλούς Φλαμανδούς ευγενείς για να κάμψουν την αντίστασή τους. Ο Φίλιππος έστειλε το αίτημά του στον πάπα Βονιφάτιο Η΄, αλλά ο ποντίφικας απεβίωσε λίγο μετά. 
Το 1304 ο Φίλιππος Δ΄ ξεκίνησε νέα επίθεση εναντίον της Φλάνδρας, μία εβδομάδα μόλις μετά την ήττα των Φλαμανδών στη μάχη του Ζήρικζεε, στην οποία ο Γκυ του Ναμύρ αιχμαλωτίστηκε και ο Ιωάννης Γ΄ κύριος φαν Ρένεσσε σκοτώθηκε. Τότε ο Φίλιππος ανέλαβε τη διοίκηση ενός ισχυρού στρατού Φλαμανδών και πολέμησε ενάντια στους εισβολείς στη μάχη του Μονς-αν-Πεβέλ· η σύγκρουση είχε αμφίρροπο αποτέλεσμα.
Με τη Συνθήκη του 1305 στο Ατίς-συρ-Ορζ ο Ροβέρτος Γ΄ ελευθερώθηκε από την αιχμαλωσία· ο Φίλιππος τού παρέδωσε την εξουσία και επέστρεψε στην Ιταλία. Εδώ έζησε σε πενία με τη δεύτερη σύζυγό του Περενέλ ντε Μιλλύ και τα τρία μικρά παιδιά του. Το 1308 απεβίωσε και τάφηκε στη Νάπολη.

Οικογένεια

Νυμφεύτηκε πρώτα το 1284 τη Ματίλντα των Κουρτεναί, κόρη του Ραούλ κόμη του Κιέτι & Λορέτο.
Έπειτα έκανε δεύτερο γάμο με τη Περενέλ ντε Μιλλύ και απέκτησε τρία τέκνα.
Βαϊτέλε

Γεωγραφία

Η Βαϊτέλε βρίσκεται ανατολικά των Σαμόα, βόρεια-κεντρικά του Ουπόλου και βόρεια της Τουαμασάγκα. Βρίσκεται στην οδό Ταλιματάου Ρόουντ. Βρίσκεται λίγα μίλια ανατολικά της Τουανά'ι και δυτικά των Άπια Μουλίνου'ου, Φουγκαλέι, Βαϊσόσο, Τουαναϊμάτο και Μοάμοα.
Μίλων Φιρίκης

Ο Μίλων Φιρίκης είναι τίτλος έργου και παράλληλα λογοτεχνικός χαρακτήρας που επινόησε ο Νίκος Τσιφόρος στα μέσα της δεκαετίας του ’60. Εμφανίσθηκε για πρώτη φορά σαν ήρωας διηγημάτος αστυνομικής φαντασίας, από τον Ιούνιο έως τον Οκτώβριο του 1965 που δημοσιεύθηκε σε συνέχειες στο περιοδικό Ταχυδρόμος με τίτλο «Μίλων Φιρίκης: Ο Μυστικός Πράκτωρ χωρίς 08». Μια δεύτερη ιστορία με τίτλο «Η Τρίτη Ακτίνα του Φεγγαριού» κυκλοφόρησε μέσω του ίδιου περιοδικού από το Φεβρουάριο έως τον Ιούλιο του 1966 σαν βιβλίο τσέπης.
Ακολούθησαν διάφορες επίτομες επανεκδόσεις.
Ο Μίλων Φιρίκης (το ονοματεπώνυμο αποτελεί παρωδιακό λογοπαίγνιο, καθώς το φιρίκι είναι ποικιλία μήλου) είναι η «απάντηση» του συγγραφέα στον ήρωα αντίστοιχων ιστοριών του Ίαν Φλέμινγκ, Τζέιμς Μποντ, που εκείνη την εποχή μεσουρανούσε στον κινηματογράφο με πρωταγωνιστή μιας σειράς ταινιών, το Σκώτο ηθοποιό Σον Κόνερι. Ο Φιρίκης είναι εκπαιδευμένος μυστικός πράκτωρ στην υπηρεσία των ελληνικών υπηρεσιών και παράλληλα ένας γυμνασμένος, κοσμοπολίτης νέος (γεννημένος στα 1933) με μεγάλη πέραση στο γυναικείο φύλο. Κατέχει άριστα τις πολεμικές τέχνες ενώ μιλάει άπταιστα πολλές ξένες γλώσσεις. Με τη διορατικότητα, την εξυπνάδα και τις ικανότητές του επιλύει επιτυχώς κάποιες περίπλοκες αστυνομικές υποθέσεις.
Μεσαύλιος

Στην ελληνική μυθολογία με το όνομα Μεσαύλιος (από τη λέξη μέσαυλος = αυλή, τοιχογυρισμένο μέρος, μαντρί) είναι γνωστός ένας δούλος του χοιροβοσκού της Ιθάκης Εύμαιου. Ο Μεσαύλιος, που τον είχε αγοράσει ο Εύμαιος από τους Ταφίους κρυφά από τον Λαέρτη, αναφέρεται στην Οδύσσεια του Ομήρου (ραψωδία ξ, στίχοι 449, 455) ότι μοίραζε ψωμιά στο γεύμα που παρέθεσε ο Εύμαιος στον Οδυσσέα.
Καλαμπάκι

Ιστορία

Στην πλειονότητά τους οι κάτοικοί του είναι απόγονοι προσφύγων κυρίως από τον Πόντο, την Ανατολική Θράκη (κυρίως από το χωριό Κρυόνερο), τον Καλφά της Κωνσταντινουπόλεως γνωστοί και ως Καλφακιώτες και τη Μικρά Ασία (κυρίως από την Καππαδοκία, τουρκόφωνοι ορθόδοξοι χριστιανοί, γνωστοί και ως Καραμανλήδες) που αναγκάστηκαν να εγκαταλείψουν τις εστίες τους όταν υπεγράφη η Συνθήκη της Λωζάνης (1923).

Πολιτισμός

Πολιτιστικά δραστηριοποιείται ο Μορφωτικός και Πολιτιστικός Σύλλογος Καλαμπακίου https://web.archive.org/web/20120102120853/http://www.politismoskalabaki.gr/ (ιδρυθείς το 1979), ο οποίος μεριμνά για την αναβίωση του εθίμου του "κουρμπανιού". Κάθε χρόνο στις 18 Ιανουαρίου, την ημέρα του Αγίου Αθανασίου γιορτάζεται το κουρμπάνι, ένα έθιμο που έφεραν οι πρόσφυγες από την Ανατολική Θράκη.

Το Καλαμπάκι σήμερα

Οι κάτοικοι του Καλαμπακίου (Καλαμπακιώτες ή Καλαμπακινοί) ασχολούνται κυρίως με τη γεωργία. 
Το Καλαμπάκι διαθέτει δύο δημοτικά σχολεία και ένα λύκειο. Η ποδοσφαιρική ομάδα του Καλαμπακίου ΑΕΚ (Αθλητική Ένωση Καλαμπακίου) αγωνίζεται στην Γ' Εθνική Κατηγορία (σεζόν 2009-2010). 
Γήρανση του πληθυσμού, υπογεννητικότητα, υψηλή ανεργία και κατά συνέπεια μετανάστευση των όλο και λιγότερων νέων στα αστικά κέντρα είναι τα κυριότερα προβλήματα που αντιμετωπίζει το χωριό.
Στο πλαίσιο ενός προγράμματος διαδημοτικής συνεργασίας το Καλαμπάκι κινήθηκε το 2006 προς σύνδεση του ιδίου στον βιολογικό καθαρισμό της Δράμας.
Υποατομικά σωματίδια

Κατηγορίες υποατομικών σωματιδίων

Υπάρχουν δύο κατηγορίες υποατομικών σωματιδίων: τα στοιχειώδη σωμάτια (τα οποία δεν διαθέτουν εσωτερική δομή) και τα σύνθετα σωμάτια που είναι είτε αδρόνια είτε μεσόνια και αποτελούνται από στοιχειώδη σωματίδια.
Δι(ενδεκαφθοροδιαντιμονιούχος) τετραξενοχρυσός

Ο Δι(ενδεκαφθοροδιαντιμονιούχος) τετραξενοχρυσός είναι η χημική ένωση με τον τύπο AuXe₄(Sb₂F₁₁)₂. Πρόκειται για κατιοντικό σύμπλοκο με τετράγωνη επίπεδη διαμόρφωση των ιόντων [AuXe₄]²⁺[(Sb₂F₁₁)⁻ ]₂, το οποίο υπάρχει σε τρικλινή και τετραγωνική κρυσταλλική δομή . Το ιόν [AuXe₄]²⁺ σταθεροποιείται από τις αλληλεπιδράσεις με τα άτομα φθορίου του ιόντος. Το μήκος του δεσμού Au-Xe είναι 274 pm .
Ο διτετραξενοχρυσός είναι ασυνήθιστη ένωση κατά το ότι είναι ένωση των εμφανώς αδρανών στοιχείων ξένου και χρυσού.
885 Ούλρικε

Φυσικά χαρακτηριστικά

Η μέση διάμετρος της Ούλρικε εκτιμάται σε 33,43 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,083. Η Ούλρικε περιστρέφεται γύρω από τον εαυτό της μία φορά κάθε 4 ώρες και 54 λεπτά.
Ο Κουρέας της Σεβίλλης

Ιστορικό παραστάσεων

Η πρεμιέρα της όπερας στο Teatro Argentina στην Ρώμη ήταν καταστροφή: το κοινό σφύριζε αποδοκιμαστικά και γιουχάιζε καθ'όλη τη διάρκεια του έργου, και συνέβησαν διάφορα ατυχήματα επί σκηνής. Επιπλέον, πολλοί από τους ακροατές ήταν υποστηρικτές ενός από τους αντιπάλους του Ροσσίνι, του Τζοβάννι Παϊζιέλλο, ο οποίος χρησιμοποίησε την νοοτροπία του όχλου για να προκαλέσει την απέχθεια του υπόλοιπου κοινού προς το έργο. Ο Παϊζιέλλο είχε ήδη συνθέσει τον Κουρέα της Σεβίλλης και θεώρησε τη νέα έκδοση του Ροσσίνι ως προσβολή της δικής του εκδοχής. Συγκεκριμένα, ο Παϊζιέλλο και οι οπαδοί του ήταν αντίθετοι στη χρήση του basso buffo, το οποίο είναι συνηθισμένο στην κωμική όπερα. Η δεύτερη παράσταση, ωστόσο, ήταν επιτυχής. Το αρχικό γαλλικό έργο, Le Barbier de Séville, είχε παρόμοια αποδοχή: κακή στην αρχή, για να αγαπηθεί κατόπιν μέσα σε μια εβδομάδα.
Το έργο εκτελέστηκε για πρώτη φορά στην Αγγλία στις 10 Μαρτίου 1818 στο Βασιλικό Θέατρο (King's Theatre, σήμερα Her Majesty's Theatre) στο Λονδίνο στα ιταλικά. Ακολούθησε στις 13 Οκτωβρίου παράσταση στο Covent Garden Theatre σε αγγλική έκδοση, μεταφρασμένο από τους John Fawcett και Daniel Terry. Για πρώτη φορά ανέβηκε στην Αμερική στις 3 Μαΐου 1819 στα αγγλικά (πιθανώς στην έκδοση του Covent Garden) στο Park's Theatre στη Νέα Υόρκη. Ανέβηκε στη γαλλική γλώσσα στο Théâtre d'Orléans της Νέας Ορλεάνης στις 4 Μαρτίου 1823 και έγινε η πρώτη όπερα που ανέβηκε ποτέ στα ιταλικά στη Νέα Υόρκη, όταν ο Manuel Garcia (ο οποίος έπαιξε τον Almaviva) με τον ιταλικό του θίασο άνοιξε την πρώτη του σεζόν εκεί με τον «Κουρέα» στις 29 Νοεμβρίου 1825 στο Park's Theatre. Ο θίασος των οκτώ περιελάμβανε άλλα τρία μέλη της οικογένειάς του, συμπεριλαμβανομένης της 17χρονης Maria-Felicia, που αργότερα έγινε γνωστή ως Maria Malibran.
When You Believe

Το When you Believe είναι το θεματικό τραγούδι της πρώτης κλασσικής ταινίας της DreamWorks Ο Πρίγκιπας της Αιγύπτου. Τη μουσική και τους στίχους συνέθεσε ο Στεφάν Σκουάρτζ.

Πρωτότυπη Ερμηνεία

Στη φιλμογραφική απόδοση, αφού ο Φαραώ Ραμσής Β΄ έδωσε την άδεια στους Εβραίους σκλάβους να φύγουν από την Αίγυπτο, η Σάλι Ντρόσκι ως Μαριάμ και η Μισέλ Φάιφερ ως Σεπφώρα τραγουδούν το πρώτο μέρος του "When you Believe" καθώς οι Εβραίοι φεύγουν από την Αίγυπτο με οδηγό τον Μωυσή, ακολουθούμενοι κι από Αιγύπτιους. Στο δεύτερο μέρος, μια χορωδία παιδιών τραγουδά στα Εβραϊκά Ύμνους Δοξολογίας προς το Θεό και σταδιακά ενώνονται με τις φωνές των ενηλίκων και των Σάλι Ντρόσκι και Μισέλ Φάιφερ καθώς φτάνουν προς την Ερυθρά Θάλασσα. Στην ποπ έκδοση το τραγούδι ερμηνεύτηκε από τις Γουίτνεϊ Χιούστον και Μαράια Κάρεϊ.

Ελληνική Ερμηνεία

Στην ελληνική απόδοση της ταινίας το τραγούδι ερμηνεύτηκε από τις Χριστίνα Αργύρη ως Μαριάμ και Έλλη Κοκκίνου ως Σεπφώρα μαζί με την χορωδία, με τίτλο "Την Πίστη Αν Βρεις". Οι Εβραϊκοί Ύμνοι διατηρήθηκαν, όπως και σε όλες τις μεταγλωτίσεις της ταινίας.

Βραβεύσεις

Το "When you Believe", κέρδισε το Όσκαρ Καλύτερου Τραγουδιού στα Academy Awards 1999.
847 Αγνεία

Φυσικά χαρακτηριστικά

Η μέση διάμετρος της Αγνείας εκτιμάται σε 28,04 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,172. Η Αγνεία περιστρέφεται γύρω από τον εαυτό της μία φορά κάθε 14 ώρες και 50 λεπτά.
Θύελλα στο φάρο

Παρατηρήσεις

Τα γυρίσματα της ταινίας ξεκίνησαν τον Σεπτέμβρη του 1949 και ολοκληρώθηκαν τον Ιανουάριο του 1950 
Το σενάριο είχε σαν πηγή έμπνευσής του μια ιστορία από ένα αναγνωστικό της Β΄Δημοτικού, όπου μια ομάδα παιδιών με μια βάρκα επισκέπτονται ένα Φάρο στον οποίο είναι ένας φαροφύλακας ο καπετάν Μπόχαλης. Αυτός ο γέρο ναυτικός έχει αφιερώσει τη ζωή του στο να βοηθά άλλους ναυτικούς. Στην διάρκεια των γυρισμάτων της ταινίας ήλθε να τα παρακολουθήσει και ο Ζαν Κοκτώ που την ίδια περίοδο επισκέφθηκε την Ελλάδα. Του έκαναν εντύπωση οι ‘’πρωτόγονες’’ συνθήκες γυρισμάτων της ταινίας (έλλειψη ηχομόνωσης, διακοπές ρεύματος) κι ό ίδιος σχολίασε, «Μα εσείς ανακαλύπτεται τον κινηματογράφο από την αρχή…».
Ο ίδιος σκηνοθέτης αργότερα διαπίστωσε ελλείψεις και κενά στην ταινία: κακοτυπωμένη κόπια, κακή εργαστηριακή επεξεργασία των ηχητικών εφέ και αναφομοίωτες επιρροές από ιταλικό νεορεαλισμό, αμερικάνικο θρίλερ, γαλλικό ψυχολογικό δράμα και αστυνομικό φιλμ.

Πληροφορίες

Η ταινία έλαβε στην πρώτη της προβολή 46.414 εισιτήρια και έλαβε την 6η θέση σε σύνολο 13 ταινιών.
Στενό Τσιονγκτσόου

Το Στενό Τσιονγκτσόου (κινεζικά απλοποιημένα: 琼州海峡, παραδοσιακά κινεζικά: 瓊州海峽, πινγίν: Qióngzhōu Hǎixiá, Χαϊνανέζικα: Khāng-tsiú Hái-kiap), επίσης γνωστό ως στενό Χαϊνάν, είναι σώμα νερού που χωρίζει τη χερσόνησο Λεϊτσόου στο Κουανγκτούνγκ στη νότια Κίνα. Βρίσκεται βόρεια του νησιού Χαϊνά. Το στενό συνδέει τον Κόλπο του Τονκίνο στα δυτικά με την Θάλασσα της Νότιας Κίνας στα ανατολικά.
Έχει μέσο πλάτος 30 χιλιομέτρων και το κέντρο του βρίσκεται 20°09′N 110°16′E με μέγιστο υδάτινο βάθος γύρω στα 120 μέτρα. Το στενό είναι υποκείμενο σε κλείσιμο κατά τη διάρκεια ισχυρής δραστηριότητας τυφώνων.
Οι φάλαινες και αλλικορίδες ήταν κάποτε κοινές στα στενά.

Ιστορία

Το στενό διασχίστηκε από τις δυνάμεις του Λαϊκού Απελευθερωτικού Στρατού την άνοιξη του 1950.
Η ακτοπλοϊκή γραμμή Κουανγκτόνγκ-Χαϊνάν (μέρος του Σιδηροδρόμου Κουανγκτόνγκ-Χαϊνάν) συνδέουν σιδηροδρομικά αυτοκίνητα και αυτοκίνητα σε όλο το στενό.
Στις αρχές της δεκαετίας του 2000 υπήρχαν σχέδια για γέφυρα αλλά δεν καρποφόρησαν. Έχει συζητηθεί η κατασκευή γέφυρας ή σήραγγας αλλά το 2018 τα ταξίδια συνεχίζουν να γίνονται με αεροπλάνο ή πλοίο. Αυτό μπορεί να αφήσει τους κατοίκους και επισκέπτες απομονωμένους, όταν υπάρχουν έντονα καιρικά φαινόμενα.
Δημήτρης Κωνσταντινίδης (πετοσφαιριστής)

Καριέρα

Ο Δημήτρης Κωνσταντινίδης αγωνιζόταν στην ομάδα της της Ορεστιάδας από την περίοδο 2009-10 μέχρι και την σεζόν 2015-16 (εξαίρεση το 2010-11 που φόρεσε τα χρώματα του Εθνικού Αλεξανδρούπολης). Τον Ιούνιο του 2016, μετεγγράφη στον Π.Α.Ο.Κ., με τον οποίο κατέκτησε ένα πρωτάθλημα (2017) και δύο κύπελλα (2018, 2019).

Διεθνείς συμμετοχές

Ο Δημήτρης Κωνσταντινίδης ήταν διεθνής με τις μικρές εθνικές ομάδες πετοσφαίρισης της Ελλάδας, με τις οποίες πραγματοποίησε 7 συμμετοχές.
Βαρανάσι

Ετυμολογία

Το όνομα Βαρανάσι προέρχεται πιθανότατα από τα ονόματα των ποταμών Βαρούνα και Άσσι οι οποίοι ρέουν κοντά στην πόλη και χύνονται στον ποταμό Γάγγη. Σύμφωνα με μία άλλη εκδοχή, το παλαιότερο όνομα του ποταμού Βαρούνα ήταν Βαρανάσι, και από αυτόν η πόλη πήρε το όνομά της. Αν και πολλοί ιστορικοί διαφωνούν με αυτή την εκδοχή, παλαιότερα κείμενα επιβεβαιώνουν την εκδοχή αυτή. 
Το όνομα Βαρανάσι γράφονταν Μπαρανάσι στην αρχαία γλώσσα Πάλι και σταδιακά μετατράπηκε σε Μπαναράς. Κατά τη διάρκεια της ιστορίας διάφορα ονόματα που είχε η πόλη ήταν: Αβιμουκτάκα, Αναντκακανάνα, Μαχασμασάνα, Σουραντχάνα, Βράχμα Βάρντχα, Σουνταρσάνα, Ράμγια, και Κάσι.
Πάπας Αλέξανδρος Δ΄

Πριν την ανακήρυξη του ως Πάπα

Το κοσμικό του όνομα ήταν Ρινάλντο ντι Τζένε (Rinaldo di Jenne) και κατοικούσε στο Τζεν, κοντά στο Αναγνί. Από την πλευρά της μητέρας του ήταν μέλος της οικογένειας ντε Κόντι ντι Σέγκνι, όπως ο Πάπας Ιννοκέντιος Γ΄ (1198 - 1216) και ο Πάπας Γρηγόριος Θ΄ (1227 - 1241). Ο θείος του, Πάπας Γρηγόριος Θ΄ τον χειροτόνησε καρδινάλιο διάκονο και προστάτη του τάγματος των Φραγκισκανών το 1227, Camerlengo της Αγίας Ρωμαϊκής Εκκλησίας από το 1227 μέχρι το 1231 και επίσκοπο Όστιας το 1231 (ή το 1232). Έγινε επικεφαλής του Κολεγίου των Καρδιναλίων το 1244 (ή το 1240). Μετά το θάνατο του Πάπα Ιννοκέντιου Δ΄ (1243 - 1254) εκλέχτηκε Πάπας στη Νάπολη στις 12 Δεκεμβρίου του 1254.

Ως Πάπας

Ο Αλέξανδρος Δ΄ διαδέχθηκε τον Ιννοκέντιο Δ΄ στην προστασία του Κονραντίν, του τελευταίου από τον οίκο των Χοενστάουφεν, εγγυόμενος την προστασία του αλλά σε λιγότερο από ένα δεκαπενθήμερο συνωμότησε εναντίον του και εναντιώθηκε στο θείο του Κονραντίν, Μανφρέδο της Σικελίας . Ο Αλέξανδρος απείλησε την παράταξη του Μανφρέδου με αφορισμό και ακοινωνησία, χωρίς κανένα αποτέλεσμα. Δεν μπόρεσε ακόμη να πείσει τους βασιλείς της Αγγλίας και της Νορβηγίας να συμμετάσχουν σε μία σταυροφορία ενάντια στους Χοενστάουφεν. Ακόμη και η Ρώμη έγινε τόσο αφιλόξενη για τον Πάπα, που αποσύρθηκε στο Βιτέρμπο, όπου και πέθανε το 1261. Τάφηκε στον Καθεδρικό του Βιτέρμπο, αλλά ο τάφος του καταστράφηκε το 16ο αιώνα κατά τη διάρκεια ανακαινίσεων.
Η περίοδος της παποσύνης του σηματοδοτήθηκε από προσπάθειες ένωσης της Ρωμαιοκαθολικής και της Ορθόδοξης Εκκλησίας, με την εγκαθίδρυση του Inquisition στη Γαλλία, από την επίδειξη εύνοιας στα επαιτικά τάγματα, και από μία προσπάθεια να οργανώσει μία σταυροφορία ενάντια στους Τάταρους μετά τη δεύτερη επιδρομή ενάντια στην Πολωνία το 1259.

Η απαλλαγή του Ερρίκου

Στις 12 Απριλίου του 1261, λίγο πριν το θάνατό του, εξέδωσε παπικό βούλευμα με το οποίο απάλλασσε τον Ερρίκο Γ' της Αγγλίας από τους όρκους που είχε πάρει στις Διατάξεις της Οξφόρδης, κάτι πολύ σημαντικό για το δεύτερο πόλεμο με τους βαρόνους.